Lluità en la darrera guerra contra Lluís XIV, a la Garrotxa. El 1695 li fou concedit el privilegi de cavaller del Principat. Juntament amb Jaume Puig de Perafita, Bac de Roda i Carles Regàs, preparà la insurrecció austriacista del 1704. Confinat a Lleida pel virrei filipista Francisco Fernández de Velasco, es posà al servei del rei arxiduc Carles quan aquest arribà davant de Barcelona el 1705. Rebé el privilegi de noble a les corts de Barcelona (1706) i defensà la ciutat durant el setge del 1706. Posteriorment participà en operacions bèl·liques, i el 1713 resistí a la plana de Vic, però el general castellà Feliciano de Bracamonte l'obligà a deposar les armes.